รัฐบาลไทย-ข่าวทำเนียบรัฐบาล-รมว.เกษตรฯ ลงพื้นที่ราชบุรี รับฟังปัญหาจากประชาชน มุ่งแก้ปัญหาภัยแล้ง
วันพฤหัสบดีที่ 21 กันยายน 2566
รมว.เกษตรฯ ลงพื้นที่ราชบุรี รับฟังปัญหาจากประชาชน มุ่งแก้ปัญหาภัยแล้ง
รมว.เกษตรฯ ลงพื้นที่ราชบุรี รับฟังปัญหาจากประชาชน มุ่งแก้ปัญหาภัยแล้ง พร้อมชูมะพร้าวน้ําหอมเป็นพืชเศรษฐกิจ และมอบสิทธิ์ทํากินเกษตรกรชาวสวนผึ้ง
ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ ลงพื้นที่ติดตามการแก้ไขปัญหาภัยแล้ง และด้านการเกษตร พร้อมรับฟังปัญหาจากเกษตรกรผู้ปลูกมะพร้าวน้ําหอม ณ โครงการส่งน้ําและบํารุงรักษาราชบุรีฝั่งซ้าย อ.โพธาราม จ.ราชบุรี ซึ่งจังหวัดราชบุรี มีการเพาะปลูกมะพร้าวน้ําหอม ประมาณ 88,000 ไร่ โดยอําเภอดําเนินสะดวกมีพื้นที่เพาะปลูกมากที่สุด คิดเป็น 47,250 ไร่ ซึ่งอยู่เขตโครงการส่งน้ําและบํารุงรักษาราชบุรีฝั่งซ้าย ประมาณ 30,125 ไร่ ร้อยละ 64 ของพื้นที่เพาะปลูกมะพร้าวน้ําหอมในอําเภอดําเนินสะดวก เกษตรกรมีความต้องการน้ําประมาณ 86,069 ลบ.ม./วัน หรือ 31.4 ล้านลบ.ม. ต่อปี โดยมีมูลค่าผลผลิตเฉลี่ย ปีละประมาณ 3,900 ล้านบาท มีกําไรเฉลี่ย ประมาณ 2,600 ล้านบาท ปัจจุบันปริมาณน้ําที่ส่งเพียงพอต่อความต้องการของเกษตรกรที่เพาะปลูกมะพร้าวน้ําหอม หากในอนาคตมีการเพาะปลูกมะพร้าวน้ําหอมเพิ่มมากขึ้น อาจส่งผลกระทบในช่วงฤดูแล้ง ซึ่งไม่สามารถส่งปริมาณน้ําได้ตามความต้องการของเกษตรกรในพื้นที่ จึงได้มีการวางแผนปรับปรุงระบบส่งน้ําเพื่อสนับสนุนพื้นที่อําเภอดําเนินสะดวก เพื่อเพิ่มปริมาณน้ํา และเพิ่มประสิทธิภาพในการส่งน้ํา
รัฐมนตรีว่าการกระทรวงเกษตรและสหกรณ์ กล่าวว่า จากสถานการณ์น้ําในอ่างเก็บน้ําที่มีปริมาณน้อย แต่ยังสามารถบริหารจัดการได้ โดยประมาณกลางเดือนตุลาคม ทางกรมอุตุนิยมวิทยาได้รายงานว่าจะมีพายุเข้ามาอีกหลายลูก จึงเชื่อว่าจะทําให้ปริมาณน้ําในอ่างเก็บน้ําแต่ละที่จะมีปริมาณน้ําเพิ่มขึ้น ดังนั้น ในพื้นที่จังหวัดราชบุรีน่าจะสามารถบริหารจัดการได้จนถึงฤดูฝนปีหน้า แต่สิ่งสําคัญคือเกษตรกรในอําเภอโพธารามและอําเภอใกล้เคียง ที่กระทรวงเกษตรฯ จะต้องบริหารจัดการในเรื่องการส่งน้ําไปสู่แปลงเกษตร จึงได้มอบหมายให้มีการปรับปรุงคลองส่งน้ํา อีกทั้งยังมอบหมายกรมฝนหลวงและการบินเกษตรในการปฏิบัติการฝนหลวงเพื่อเติมน้ําในอ่างเก็บน้ําอีกทางหนึ่งด้วย
นอกจากนี้ ในเรื่องของปัญหาที่ดินทํากิน และปัญหาความเดือดร้อนของพี่น้องเกษตรกร กระทรวงเกษตรฯ จึงได้เดินทางมารับฟังปัญหาจากพี่น้องเกษตรกรโดยตรง และพร้อมทํางานอย่างเข้มข้น เพื่อนําไปจัดทําแผนการดําเนินงาน ในเบื้องต้น ได้มอบหมายให้คณะกรรมการพัฒนาและบริหารจัดการผลไม้ (Fruit Board) รวมทั้งได้มอบหมายรองปลัดกระทรวงเกษตรและสหกรณ์ ตั้ง Mr.สินค้า ขับเคลื่อนสินค้ามะพร้าวน้ําหอม ซึ่งเป็นพืชเศรษฐกิจของจังหวัดราชบุรี และมอบหมายให้กรมชลประทานดําเนินการศึกษาแนวทางการดําเนินงานการพัฒนาแหล่งน้ํา และนําเสนอผลให้พิจารณาโดยด่วน
จากนั้น รมว.เกษตรฯ ลงพื้นที่ตรวจสอบงานกําจัดวัชพืช ณ ประตูระบายน้ําคลองบางสองร้อย ตําบลบางโตนด และหมู่ที่ 9 ตําบลธรรมเสน อําเภอโพธาราม ซึ่งในปัจจุบันคลองบางสองร้อยมีสภาพตื้นเขิน ส่งผลให้วัชพืชและผักตบชวาอาศัยอยู่เป็นจํานวนมาก เมื่อเข้าสู่ฤดูฝนทําให้เกิดสภาวะน้ําท่วม ในส่วนฤดูแล้งเกิดสภาวะขาดแคลนน้ํา จึงมีความจําเป็นต้องบูรณาการร่วมกันหลายภาคส่วน เพื่อร่วมกันแก้ไขปัญหาผักตบชวาและวัชพืชในคลองทั้ง 13 จุด สอดคล้องกับนโยบายกระทรวงเกษตรฯ ที่ต้องบริหารจัดการน้ําอย่างเป็นระบบ นอกจากนี้ ได้มีการวางแผนกําจัดวัชพืชในอนาคตโดยใช้เครื่องจักรกําจัดวัชพืช และใช้แรงคน ร่วมกันในการเก็บวัชพืชไม่ให้เกิดการสะสมจํานวนมาก ทั้งนี้ จากการดําเนินงานปรับปรุงโครงสร้างพื้นฐานทางการเกษตรและการบริหารจัดการน้ํา มีเกษตรกรผู้ได้รับผลประโยชน์ 6,350 ครัวเรือน พื้นที่ได้รับผลประโยชน์ 17,500 ไร่ กําจัดผักตบชวาได้ 819.9 ไร่ คิดเป็นจํานวน 65,592 ตัน ความยาว 147 กิโลเมตร
นอกจากนี้ รมว.เกษตรฯ ได้พบปะพี่น้องประชาชนในที่ว่าการอําเภอสวนผึ้ง เพื่อรับฟังปัญหาการจัดการน้ํา ซึ่งทางกระทรวงเกษตรฯ โดยกรมชลประทาน ได้ดําเนินโครงการอาคารทดนํ้าบ้านสวนผึ้ง ตําบลสวนผึ้ง อําเภอสวนผึ้ง จังหวัดราชบุรี เพื่อแก้ปัญหาน้ําท่วมซ้ําซาก ดินถล่ม และบรรเทาปัญหาการขาดแคลนน้ําสําหรับการอุปโภคและบริโภค จํานวน 1,200 ครัวเรือน ในฤดูแล้ง พร้อมทั้งเพิ่มพื้นที่ชลประทาน 4,000 ไร่ในพื้นที่ 4 ตําบล (สวนผึ้ง ป่าหวาน ท่าเคย และตะนาวศรี) ทั้งนี้ รัฐมนตรีว่าการกระทรวงเกษตรฯ ได้มอบหนังสืออนุญาตให้เข้าทําประโยชน์ในเขตปฏิรูปที่ดิน (ส.ป.ก. 4-01) แก่เกษตรในที่ดินสวนผึ้ง จํานวน 10 ราย และมอบพื้นที่โครงการจัดทําระบบอนุรักษ์ดินและน้ําบนพื้นที่ลุ่ม-ดอน ปรับเปลี่ยนพื้นที่ไม่เหมาะสม Zoning by Agri Map โดยสถานีพัฒนาที่ดินราชบุรี กรมพัฒนาที่ดิน จํานวน 2,500 ไร่ และให้การสนับสนุนปุ๋ยหมักสูตรพระราชทาน จํานวน 100 ตัน ให้กับกลุ่มเกษตรอินทรีย์ PGS จํานวน 10 กลุ่ม 50 ตัน และศูนย์การเรียนรู้การเพิ่มประสิทธิภาพการผลิตสินค้าเกษตร (ศูนย์ ศพก.) จํานวน 50 ตัน